Wapenarsenaal in Springs-huis gevindArgieffoto ter illustrasie. Beamptes van die polisie en Ekurhuleni-metropolisie (EMPD) het Dinsdag op ŉ arsenaal wapens by ŉ huis in Springs aan die Oos-Rand afgekom. Lt.kol. Lungelo Dlamini, provinsiale polisiewoordvoerder van Gauteng, het gesê die polisie het ŉ wenk van die publiek ontvang en opgevolg voordat die metropolisie se honde-eenheid op die huis, in die Strubenvale-woonbuurt, toegeslaan het. “Die eenheid het toegang tot die perseel verkry en dit deursoek. Die arsenaal wapens is in die motorhuis gevind. Die polisie het beslag gelê op twee .303-gewere met twee magasyne, meer as 101 patrone vir verskeie soorte gewere, vuurpyllanseerders, sowel as ŉ glimmer- en koeëlvastebaadjie van die polisie,” het Dlamini gesê. Dlamini het gesê dit is nie duidelik hoekom die wapens en ammunisie in die huis aangehou is of waarvoor dit gebruik sou word nie. Ondersoek word ingestel om dit te bepaal. ŉ 46-jarige man, wat op die perseel was, is in hegtenis geneem in verband met die oortreding van die Wet op Plofstowwe en die Vuurwapenwet. Hy sal binne 48 uur in die Springs-landdroshof verskyn. Meer inhegtenisnemings word verwag.